
Министрым IуощIэ
Къэрэшей-Шэрджэс. Республикэм и Iэтащхьэ Темрезов Рашид Урысей Федерацэм егъэджэныгъэмрэ щIэныгъэмкIэ и министр Ливанов Дмитрий Мэзкуу щыIущIащ.
Ахэр тепсэлъыхьащ егъэджэныгъэ IэнатIэм щIыналъэм зыщегъэужьыным, егъэджэкIэр егъэфIэкIуэным, зи школ кIуэгъуэ мыхъуахэр зэкIуэлIэну IуэхущIапIэхэр, курыт еджапIэхэр ухуэным, еджапIэ псоми мылъкукIэ я лъабжьэр гъэбыдэным.
Сабий IуэхущIапIэхэр ухуэным, щыIэхэр зэгъэпэщыжыным теухуауэ КъШР-м щекIуэкI лэжьыгъэми къыщытеувыIащ зэIущIэм. «2011 — 2015 гъэхэм егъэджэныгъэм зегъэужьын» федеральнэ программэм Къэрэшей-Шэрджэсыр адэкIи хэтын папщIэ диIыгъыну министрым республикэм и Iэтащхьэр къигъэгугъащ.
Куэблэ Екъуб и щIыхькIэ
Адыгей. Мейкъуапэ самбэмрэ дзюдомкIэ и школым и къызэгъэпэщакIуэ, ХХ лIэщIыгъуэм и тренер нэхъыфIу къалъыта дуней псом щыцIэрыIуэ Куэблэ Екъуб и фэеплъ къызэIуахащ.
Спортым и лэжьакIуэ цIэрыIуэу зи гъащIэр езыхьэкIа Куэблэ Екъуб и фэеплъ пхъэбгъур къыщызэIуахащ Краснодар крайм хыхьэ ТIуэпсы районым хиубыдэ къыщалъхуа Псышхуэ Ин къуажэм. ЗэIущIэм кърихьэлIащ абы и гъэсэнхэр, лэжьэгъухэр, ныбжьэгъухэр, Iыхьлыхэр, ар тренер лъэщу, цIыху нэсу зи гум къинэжахэр.
Физкультурэмрэ дзюдомкIэ институтым и ректор Куэблэ Екъуб игъэхьэзыращ СССР-мрэ Урысеймрэ щIыхь зиIэ спортымкIэ и мастеру 11, дунейпсо класс зиIэ спортымкIэ мастеру 60-м щIигъу. 2012 гъэм гъатхэпэм и 4-м ар дунейм ехыжащ.
Бзу хьэлэмэтхэм
я гъэлъэгъуэныгъэ
Дунейм и щIыпIэ псоми къраша бзу нэхъ телъыджэу 50-м я гъэлъэгъуэныгъэ Мейкъуапэ дэт Адыгейм и Лъэпкъ музейм щокIуэкI.
Гъэлъэгъуэныгъэр щэкIуэгъуэм и 18 пщIондэ зэхэтынущ. Дэтхэнэми Iэмал иIэнущ къуалэбзу телъыджэхэм я гъусэу сурэт зытрагъэхыну.
Уэрдокъуэ Женя.
